Misliker anklager om «trumpifisering»: – Lavmål fra utenriksministeren 
Bjørnar Moxnes (Rødt) blir beskyld for å «trumpifisere» debatten om Gaza-krigen. Han føler seg brunbeiset av utenriksminister Espen Barth Eide (Ap).  Espen Barth Eide beskylder deler av venstresiden for å «trumpifisere» debatten om Gaza-krigen.  – Jeg mener deler av venstresiden bevisst forsøker å skape et inntrykk av at regjeringen ikke gjør noen ting for palestinerne. Det er veldig feil. Og jeg mener det er farlig, sa Eide til Aftenposten tirsdag.  Han sier dette treffer en opinion som naturlig nok er svært opprørt over lidelsene på Gaza og skaper et galt inntrykk.  Samtidig uttrykker han overraskelse over at det kommer fra venstresiden, ikke ytre høyre.  – Lavmål fra utenriksministeren  Nå får han svar på tiltale fra Rødt: Bjørnar Moxnes mener Eide åpenbart har en dårlig sak. – Det er et høyst forståelig lavmål fra utenriksministeren, for han har en svært dårlig sak, rent saklig sett, sier Moxnes til Aftenposten.  Moxnes knytter uttalelsene til det han kaller «massiv støtte» til straffereaksjoner mot Israel fra velgerne. Det gjelder ikke minst Arbeiderpartiets velgere.  – Så for å spore av debatten om straffetiltakene, vil han ha en debatt om debatten, Det er et nytt lavmål, ikke minst denne brunbeisingen av venstresiden og palestinabevegelsen.  Ville ha boikott av Israel  Rødt, SV og MDG – og delvis Venstre – fremmet forrige uke 40 ulike forslag om boikott av Israel. Alle forslagene ble stemt ned av Ap, Sp, Høyre, Frp og KrF.  Bakteppet er Israels krigføring på Gazastripen etter Hamas-angrepene 7. oktober. Over 28.000 palestinere er drept, ifølge palestinske helsemyndigheter. Eide mener Norge gjør mye, selv om regjeringen ikke støtter sanksjoner.  Han viser til at Norge var blant de aller første som krevde våpenhvile, og at Norge øker støtten til palestinerne, mens andre land kutter. Han peker også på at Norge er tungt involvert i det arabiske initiativet for en helhetlig fredsplan. Ifølge Moxnes er dette vel og bra. Han mener utenriksministeren sauser sammen to forskjellige utsagn.  – Det Rødt har sagt er at så lenge Norge ikke innfører noen sanksjoner, så møter Israel ingen håndfaste reaksjoner. Da kan de ture frem, som de gjør. Dét blander Barth Eide sammen med at vi skal mene at regjeringen ikke gjør noe, men det er ikke det vi sier.  – Dobbeltmoral som dreper Da sanksjonene ble debattert i Stortinget, sa Moxnes følgende fra talerstolen.  «At Norge og våre allierte ikke har innført et eneste tiltak av den typen som vi rettmessig bruker mot Russland, er dobbeltmoral som ikke bare provoserer, men som dreper.»  – Kobler du ikke her drapene på Gaza med at den norske regjeringen ikke innfører sanksjoner?  – Det er et faktum at Vestens politikk, at nedslakting av 12.000 barn ikke møtes med straffereaksjoner, har konsekvenser. Det er jo klart at Israel fortsetter med det, så lenge de ikke får konsekvenser. Den vestlige verden forsyner jo til og med overgriperen med massive mengder våpen, sier Moxnes.  Han mener Norge ikke er en nøytral part, og peker blant annet på at oljefondet har investert mange milliarder i Israelsk selskaper. – Men sier du at den norske regjeringen er delaktig i det som skjer på Gaza?  – Ansvaret for å begå et folkemord og krigsforbrytelse ligger jo på den som utfører folkemord og krigsforbrytelsene, understreker Moxnes.  Samtidig viser han til ansvaret Norge har, som et land som har underskrevet Folkemordkonvensjonen.  – Hvis det begås et folkemord, og du understøtter regimet som begår det folkemordet, kan du være medskyldig. Hvordan Norge etterlever Den internasjonale domstolens (ICJ) rettsordre når de åpner folkemordsak mot Israel, er et spor vi vil følge opp.  – Mener du det er helt legitimt å mene at sanksjoner ikke er veien?  – Selvsagt. Det triste er jo at Barth Eide prøver å delegitimere oss som krever at Norge skal gjøre mer, sier han. 
Utenriksminister Espen Barth Eide anklager venstresiden, inkludert Rødt, for å "trumpifisere" debatten om Gaza ved å påstå at regjeringen ikke gjør noe for palestinerne.  Ledere fra Rødt, SV, MDG og Venstre har tidligere foreslått 40 tiltak for en boikott av Israel, men forslagene ble stemt ned av Ap, Sp, Høyre, Frp og KrF.  Rødts Bjørnar Moxnes mener utenriksministeren har en dårlig sak når han ikke vil støtte sanksjoner, og derfor vil spore av debatten. Han mener det er lavmål fra Barth Eide. 